ཡིན་ནའང་སྲོང་བཙན་སྒམ་པོའི་སྐབས་དང་སློབ་དཔོན་པདྨ་བོད་དུ་ཕེབས་པའི་དུས་འགོར་སྟོན་པའི་རྗེས་འཇུག་རབ་བྱུང་བ་དང་བཙུན་མ་ཞེས་ལྷ་ཆོས་ཁོ་ནར་བགྱིད་པའི་སྡེ་དག་ལོགས་སུ་བྱུང་མེད་པས་བསླབ་བྱ་གཏོང་ཡུལ་གྱི་ཆ་ནས་བོད་སྤྱི་ཚོགས་ཧྲིལ་བོ་དང་འབྲལ་ཐབས་མེད་ཅིང་།སྤྱི་ཚོགས་ཀྱི་རིམ་གྲས་སོ་སོའི་ཁྱིམ་པ་ཕོ་མོ་རྣམས་ནི་དོན་དུ་ལྷ་ཆོས་སྒྲུབ་མཁན་ཡང་ཡིན་གཤིས།ཁོ་ཚོའི་མི་ཚེ་གཏོང་རྒྱུ་ལ་དམ་པའི་ལྷ་ཆོས་སྒྲུབ་ལུགས་ཤེས་པ་ཁོ་ནས་ཆོག་གི་མེད།དེ་བས་ཚེ་འདིའི་འགྲོ་ལུགས་དང་།འཇིག་རྟེན་མིའི་མཐུན་འཇུག་སོགས་མི་ཆོས་སྐྱོང་ལུགས་སྐོར་གྱི་སྐབས་དེའི་བསླབ་བྱའི་ནང་དོན་ཁྲོད་གོ་གནས་ངེས་ཅན་ཞིག་ཟིན་འདུག་པ་དང་།དེ་ནི་ཕྱིས་བྱུང་བསླབ་བྱ་དག་གི་ནང་དོན་སྟོན་ཚུལ་དང་ཅུང་མི་འདྲ་བའི་གནས་ཤིག་ཏུ་མཐོང་བས་ན།སྐབས་དེའི་ཐུན་མིན་གྱི་བསླབ་བྱའི་ཁྱད་ཆོས་ཤིག་ཏུ་བརྗོད་ན་ཤིན་ཏུ་འོས་པར་སེམས་སོ།།